BM ปลื้ม ผู้ถือหุ้นจองซื้อ “BM-W2” ล้นหลาม ตอกย้ำศักยภาพธุรกิจแกร่ง
BM ได้รับความสนใจจากผู้ถือหุ้นแจ้งความจำนงใช้สิทธิแปลงสภาพใบสำคัญแสดงสิทธิในการจองซื้อหุ้นสามัญ “BM-W2” อย่างล้นหลาม สะท้อนถึงความมั่นใจในศักยภาพธุรกิจในการสร้างผลการดำเนินงานเติบโตโดดเด่นทั้งรายได้และกำไร 
BM ได้รับความสนใจจากผู้ถือหุ้นแจ้งความจำนงใช้สิทธิแปลงสภาพใบสำคัญแสดงสิทธิในการจองซื้อหุ้นสามัญ “BM-W2” อย่างล้นหลาม สะท้อนถึงความมั่นใจในศักยภาพธุรกิจในการสร้างผลการดำเนินงานเติบโตโดดเด่นทั้งรายได้และกำไร
11 ม.ค. 2566

นายธานิน สัจจะบริบูรณ์ ประธานเจ้าหน้าที่บริหาร บริษัท บางกอกชีทเม็ททัล จำกัด (มหาชน) หรือ BM เปิดเผยความคืบหน้าการใช้สิทธิแปลงสภาพใบสำคัญแสดงสิทธิในการจองซื้อหุ้นสามัญของ BM ครั้งที่ 2 (BM-W2) ซึ่งกำหนดให้ผู้สนใจใช้สิทธิแปลงสภาพในอัตราการใช้สิทธิ 1 หน่วย ต่อ 1 หุ้นสามัญที่ราคา 1.00 บาท ตั้งแต่วันที่ 23 ธันวาคม 2565 ที่ผ่านมา ว่าได้รับความสนใจจากผู้ถือหุ้นแจ้งความจำนงใช้สิทธิแปลงสภาพใบสำคัญแสดงสิทธิในการจองซื้อหุ้นสามัญอย่างล้นหลาม โดยมีผู้ใช้สิทธิแปลงสภาพ จำนวน 43,389,900 หุ้น สะท้อนถึงความมั่นใจในศักยภาพธุรกิจในการสร้างผลการดำเนินงานเติบโตโดดเด่นทั้งรายได้และกำไร
โดยบริษัทจะได้รับเงินจากการใช้สิทธิประมาณ 43,389,900 บาท และนำเม็ดเงินจากการใช้สิทธิแปลงสภาพในครั้งนี้ ไปใช้เป็นเงินทุนหมุนเวียนเพื่อขยายธุรกิจได้อย่างมีประสิทธิภาพและเพิ่มศักยภาพในการลงทุน เช่น การก่อสร้างโรงงานใหม่ที่ขออนุญาตเป็นเขตปลอดอากร (Free zone) ในเฟสแรก เพื่อผลิตสินค้าส่งออกทั้งหมด ซึ่งคาดว่าจะเปิดเดินเครื่องการผลิตได้ในไตรมาสสอง ปี 2566 รวมถึงขยายการผลิตและจำหน่ายสินค้าแปรรูปผลิตภัณฑ์เหล็กในทุกกลุ่มของบริษัท ตลอดจนการพัฒนาและขยายงานเทคโนโลยีระบบออโตเมชั่น เพิ่มขีดความสามารถด้านการแข่งขันการผลิตชิ้นส่วนที่มีประสิทธิภาพ
“การที่ผู้ถือหุ้นใช้สิทธิ BM-W2 อย่างมากครั้งนี้ นับเป็นปัจจัยที่สนับสนุนให้ BM มีผลการดำเนินงานในปี 2566 เติบโตแบบก้าวกระโดด ตอกย้ำความแข็งแกร่งในฐานะผู้นำธุรกิจอุตสาหกรรมผลิตและจำหน่ายสินค้าแปรรูปผลิตภัณฑ์โลหะของประเทศไทย” นายธานิน กล่าว